CELEX: 32017D1002
Language: hr
Date: 2017-06-07 00:00:00
Title: Odluka Komisije (EU) 2017/1002 оd 7. lipnja 2017. o predloženoj građanskoj inicijativi pod nazivom „Zaustavimo ekstremizam” (priopćeno pod brojem dokumenta C(2017) 4105)

15.6.2017   
            
            
               HR
            
            
               Službeni list Europske unije
            
            
               L 152/1
            
         ODLUKA KOMISIJE (EU) 2017/1002
   оd 7. lipnja 2017.
   o predloženoj građanskoj inicijativi pod nazivom „Zaustavimo ekstremizam”
   
      
         (priopćeno pod brojem dokumenta C(2017) 4105)
      
   
   (Vjerodostojan je samo tekst na njemačkom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
   budući da:
   
               (1)
            
            
               Predmet predložene građanske inicijative pod nazivom „Zaustavimo ekstremizam” odnosi se na sljedeće: „Pozivamo Europsku komisiju da predloži zakonodavstvo kojim bi se spriječile negativne posljedice ekstremizma, prije svega za unutarnje tržište”.
            
         
               (2)
            
            
               Navedeni ciljevi predložene građanske inicijative jesu sljedeći: „Na temelju predloženih odredaba prava Unije države članice trebale bi činiti sljedeće: (1.) s pomoću pozitivne motivacije osigurati da se na unutarnjem tržištu prepoznaju i uklone slučajevi ekstremizma; (2.) s pomoću transparentnosti svim građanima i poduzećima olakšati prepoznavanje slučajeva pružanja (financijske) potpore ekstremizmu; i (3.) s pomoću odredaba u području radnog prava i naknada djelotvorno se boriti protiv ekstremizma na unutarnjem tržištu”.
            
         
               (3)
            
            
               Na temelju članka 114. UFEU-a pravni akti Unije mogu se donositi u cilju provedbe Ugovorā radi usklađivanja odredaba zakona ili drugih propisa u državama članicama, čiji je cilj uspostava i funkcioniranje unutarnjeg tržišta.
            
         
               (4)
            
            
               Međutim, u skladu s ustaljenom sudskom praksom Suda primjena članka 114. opravdana je samo ako postoje razlike među zakonima ili drugim propisima država članica kojima se ograničavaju temeljne slobode te se na taj način izravno utječe na funkcioniranje unutarnjeg tržišta, dok sama činjenica da postoje razlike među nacionalnim propisima nije dovoljan razlog. Ako je cilj mjere sprečavanje pojave budućih prepreka trgovini zbog razlika u nacionalnim zakonodavstvima, pojava tih prepreka mora biti vjerojatna, a predmetna mjera mora se osmisliti na način da ih spriječi.
            
         
               (5)
            
            
               Kada je riječ o mjerama u području radnog prava, članak 153. UFEU-a mogao bi biti pravna osnova za pravni akt Unije o utvrđivanju odredaba o zaštiti radnika po prestanku njihova ugovora o radu. Slično tome, članak 19. UFEU-a mogao biti osnova za mjere za borbu protiv diskriminacije osobito na temelju rase, etničkog podrijetla, vjere ili uvjerenja, uključujući na radnome mjestu.
            
         
               (6)
            
            
               Ugovorom o Europskoj uniji (UEU) jača se status građanina Unije i dodatno poboljšava demokratsko funkcioniranje Unije tako što se osigurava da, među ostalim, svaki građanin ima pravo sudjelovati u demokratskom životu Unije putem europske građanske inicijative.
            
         
               (7)
            
            
               U tu svrhu postupci i uvjeti potrebni za građansku inicijativu trebali bi biti jasni, jednostavni, prilagođeni korisnicima i proporcionalni vrsti građanske inicijative kako bi se njima potaknulo sudjelovanje građana, a Unija učinila dostupnijom.
            
         
               (8)
            
            
               Zbog tih razloga, primjereno je smatrati da predložena građanska inicijativa nije očito izvan okvira ovlasti Komisije da podnese prijedlog pravnog akta Unije radi provedbe Ugovorā u skladu s člankom 4. stavkom 2. točkom (b) Uredbe.
            
         
               (9)
            
            
               Predloženu građansku inicijativu pod nazivom „Zaustavimo ekstremizam” trebalo bi stoga registrirati. Međutim, izjave o potpori za predloženu građansku inicijativu trebalo bi prikupljati samo u mjeri u kojoj je njezin cilj da Komisija predloži pravne akte Unije radi provedbe Ugovorā u području onoga što je navedeno u uvodnim izjavama 3. i 5.,
            
         DONIJELA JE OVU ODLUKU:
   Članak 1.
   1.   Registrira se predložena građanska inicijativa pod nazivom „Zaustavimo ekstremizam”.
   2.   Izjave o potpori za predloženu građansku inicijativu mogu se prikupljati na temelju pretpostavke da je njezin cilj da Komisija predloži pravne akte Unije radi provedbe Ugovorā u području sljedećega:
   
               —
            
            
               usklađivanja odredaba zakona ili drugih propisa u državama članicama, čiji je cilj uspostava i funkcioniranje unutarnjeg tržišta;
            
         
               —
            
            
               utvrđivanja odredaba o zaštiti radnika po prestanku njihova ugovora o radu;
            
         
               —
            
            
               borbe protiv diskriminacije.
            
         Članak 2.
   Ova Odluka stupa na snagu 12. lipnja 2017.
   Članak 3.
   Ova je Odluka upućena organizatorima (članovima građanskog odbora) predložene građanske inicijative pod nazivom „Zaustavimo ekstremizam” koje kao osobe za kontakt predstavljaju gđa Seyran ATEȘ i g. Sebastian REIMER.
   
      Sastavljeno u Bruxellesu 7. lipnja 2017.
      
         
            Za Komisiju
         
         Frans TIMMERMANS
         
            Prvi potpredsjednik
         
      
   
   
      (1)  SL L 65, 11.3.2011., str. 1.